Gewapende bende beroof wagte by kitsbank | Maroela Media
Brig. Selvy Mohlala, provinsiale polisiewoordvoerder, het Dinsdag gesê die beamptes is in Tweefontein oorval terwyl hulle besig was om geld in 'n kitsbank te laai.
"Die wagte is met gewere aangehou en ontwapen," het Mohlala gesê. "Die aanvallers het een van die wagte gedwing om geldhouers uit die kitsbank te verwyder, waarna hulle hom na die geldwa gedwing het waar hulle 'n onbekende hoeveelheid kontant geroof het."
Die verdagtes het die toneel met die kontant en vier vuurwapens in 'n grys Hyundai verlaat. Dié motor is later verlate in die omgewing opgespoor. Daar is later vasgestel dat die motor in Junie vanjaar in Garsfontein in die ooste van Pretoria as gesteel aangemeld is.
Die polisie het mense met meer inligting oor die voorval versoek om met kol. Obed Ngwenya by 082 565 6417 in verbinding te tree.